**ΣΧΕΔΙΟ**

**ΚΑΝΟΝΙΣΜΟΥ ΛΕΙΤΟΥΡΓΙΑΣ ΠΑΙΔΙΚΩΝ ΧΑΡΩΝ ΔΗΜΟΥ ΧΕΡΣΟΝΗΣΟΥ**

**ΑΡΘΡΟ 1ο**

**ΣΚΟΠΟΣ ΤΟΥ ΚΑΝΟΝΙΣΜΟΥ –ΠΡΟΟΙΜΙΟ**

Σκοπός του παρόντος Κανονισμού είναι να ορίσει το κανονιστικό πλαίσιο της εύρυθμης λειτουργίας και της χρηστής διαχείρισης των παιδικών χαρών του Δήμου Χερσονήσου µε σκοπό πρωτίστως την ασφάλεια των παιδιών, αλλά και την παροχή ενός ποιοτικού αστικού περιβάλλοντος για όλους.

**ΑΡΘΡΟ 2ο**

**ΝΟΜΟΘΕΤΙΚΟ ΠΛΑΙΣΙΟ ΤΟΥ ΚΑΝΟΝΙΣΜΟΥ**

1. Η υπ’ αρίθµ. 28492-18/5/2009 Υ.Α. (ΦΕΚ 931 Β/18-5-2009)
2. Η υπ’ αριθµ. Πρωτ. οικ 48165-30/7/2009 Υ.Α (ΦΕΚ 1690 Β, 17/8/2009)
3. Η υπ’ αρίθµ. 27-29/5/2009 εγκύκλιος του ΥΠ.ΕΣ
4. Η υπ’ αρίθµ. πρωτ οικ. 27934-11/7/2014 Υ.Α (ΦΕΚ 2029 Β, 25/7/2014)
5. Η υπ’ αρίθµ. 44/2014 (Α.Π.: 30681-7/8/2014) εγκύκλιος του ΥΠ.ΕΣ.
6. Η υπ’ αρίθµ. 15/2015 (Α.Π.17602-22/5/2015) εγκύκλιος του ΥΠ.ΕΣ
7. Το άρθρο 79 παρ 1.δ2 του Ν. 3463/2006 (ΦΕΚ 114 Α, 8/6/2006): Κύρωση του Κώδικα Δήμων και Κοινοτήτων
8. Η υπ’ αρίθµ. 15701-28/11/2013 Αποφ. Γ.Γ. Α.Δ.Κ. Τροποποίηση του Οργανισμού Εσωτερικής Υπηρεσίας του Δήµου Χερσονήσου (ΦΕΚ 3113 Β΄ - 9/12/2013)
9. Το με αριθμ. πρωτ. 5295-16/2/2017 έγγραφο του Υπουργείου Εσωτερικών

**ΑΡΘΡΟ 3ο**

**ΟΡΙΣΜΟΣ**

Παιδική χαρά είναι ο οριοθετημένος υπαίθριος χώρος του Ο.Τ.Α. που προορίζεται για ψυχαγωγία ανηλίκων χωρίς την επίβλεψη προσωπικού. Κάθε παιδική χαρά λειτουργεί µε την ευθύνη του Δήμου και ως εκ τούτου ο Δήμος οφείλει να τηρεί το θεσμικό πλαίσιο που ορίζουν οι προαναφερθείσες αποφάσεις προκειμένου να εξασφαλίζει την ακίνδυνη χρήση των παιδικών χαρών, αφού προηγουμένως έχει λάβει όλα τα απαραίτητα μέτρα για την ασφαλή λειτουργία τους.

**ΑΡΘΡΟ 4ο**

**Δημοτικό Συμβούλιο**

Είναι το αρμόδιο όργανο για τη λήψη αποφάσεων όσον αφορά στον τρόπο λειτουργίας, τις διαδικασίες και το καθεστώς χρήσης των υφιστάμενων παιδικών χαρών σύμφωνα µε τις κείμενες διατάξεις καθώς και για την χωροθέτηση, τη σχεδίαση και την οργάνωση των νέων παιδικών χαρών εντός των διοικητικών ορίων του Δήμου, σύμφωνα με τις ανάγκες του.

**ΑΡΘΡΟ 5ο**

**ΘΕΜΑΤΑ ΧΩΡΟΘΕΤΗΣΗΣ ΟΡΓΑΝΩΣΗΣ ΚΑΙ ΣΧΕΔΙΑΣΗΣ ΤΩΝ ΠΑΙΔΙΚΩΝ ΧΑΡΩΝ**

Κάθε πιστοποιημένη παιδική χαρά στο Δήμο Χερσονήσου θα πρέπει να πληροί για την καταλληλότητα του χώρου λειτουργίας της τα εξής κριτήρια κατ’ ελάχιστο:

* Να µην έχει οπτική επαφή µε εγκαταστάσεις που μπορεί να βλάψουν την ψυχική υγεία των παιδιών.
* Να µη γειτνιάζει µε δρόμο ταχείας κυκλοφορίας ή βαρέων οχημάτων και σε περίπτωση που αυτό δεν είναι εφικτό να εξασφαλίζεται η άνετη και ασφαλής πρόσβαση των χρηστών µε τη λήψη των απαραίτητων μέτρων ασφάλειας. Όταν γειτνιάζει µε οδικό ή σιδηροδροµικό δίκτυο που προκαλεί υψηλό θόρυβο να λαμβάνονται τα κατάλληλα μέτρα ηχοπροστασίας.
* Να µην γειτνιάζει µε χρήσεις που προκαλούν ατμοσφαιρική και ηχητική ρύπανση και µε δραστηριότητες που χρησιμοποιούν επικίνδυνα για την υγεία υλικά.
* Να µην είναι οπτικά απομονωμένη.
* Να υπάρχει άνετη και ασφαλής πρόσβαση.
* Να µην βρίσκεται δίπλα σε περιοχές που εγκυμονούν κινδύνους.

Για την οργάνωση και τη σχεδίαση των παιδικών χαρών πρέπει να λαµβάνονται υπ’ όψιν κατ’ ελάχιστο τα εξής κριτήρια:

* Είσοδος κοινού µε ελάχιστο άνοιγμα 1,00 m. Στην περίπτωση που προβλέπονται είσοδοι υπηρεσιών έκτακτης ανάγκης, θα χωροθετούνται µακριά από την είσοδο κοινού για λόγους ασφαλείας.
* Περίφραξη περιμετρική, είτε τεχνητή είτε φυσική, που θα είναι λειτουργική και θα παρέχεται ασφάλεια στους χρήστες της παιδικής χαράς αποτρέποντας κινδύνους και τραυματισμούς και παγίδευση µερών του σώματός τους, χωρίς να απομονώνει οπτικά την παιδική χαρά από τον περιβάλλοντα χώρο.
* Ζώνη όδευσης στο εσωτερικό της πλάτους 1,5 m κατ’ ελάχιστον.
* Κατάλληλο και επαρκή φωτισμό.
* Επαρκή αριθμό καθισμάτων για τους συνοδούς.
* Βρύση µε πόσιμο νερό.
* Εξωτερικές και εσωτερικές προσβάσεις για ΑµεΑ.
* Καλάθια απορριµµάτων.
* Σύστημα αποτροπής εισόδου αδέσποτων ζώων.

Στις παιδικές χαρές πρέπει να υπάρχει πινακίδα εισόδου, η οποία φέρει το σήμα πιστοποίησης καταλληλότητας λειτουργίας της παιδικής χαράς και τις εξής τουλάχιστον πληροφορίες:

* Τις ηλικιακές ομάδες παιδιών για τις οποίες προορίζεται η παιδική χαρά.
* Τηλέφωνα έκτακτης ανάγκης. Ως τηλέφωνα έκτακτης ανάγκης σημαίνονται τα κάτωθι: Ε.Κ.Α.Β. (166) και Πυροσβεστική (199).
* Τηλέφωνα επικοινωνίας µε το Δήμο, (2813404600).
* Απαγόρευση εισόδου για ζώα συντροφιάς, µε εξαίρεση σκύλους– συνοδούς ατόμων µε αναπηρία.
* Προτροπή για διατήρηση της καθαριότητας.
* Τις ώρες λειτουργίας της παιδικής χαράς.

**ΑΡΘΡΟ 6ο**

**ΘΕΜΑΤΑ ΛΕΙΤΟΥΡΓΙΑΣ ΤΩΝ ΠΑΙΔΙΚΩΝ ΧΑΡΩΝ**

Σε κάθε παιδική χαρά του Δήμου Χερσονήσου ορίζεται ως υπεύθυνος λειτουργίας ο Πρόεδρος του Κοινοτικού Συμβουλίου της Κοινότητας στην οποία ανήκει η παιδική χαρά. Ο υπεύθυνος λειτουργίας της παιδικής χαράς έχει την ευθύνη για τη σωστή λειτουργία και τη συντήρησή της, σύμφωνα µε τα προβλεπόμενα στην υπ’ αρίθµ. 28492-18/5/2009 Υ.Α. (ΦΕΚ 931 Β/18- 5-2009) και τα οριζόμενα στον παρόντα κανονισμό. Ειδικότερα, τα καθήκοντα του υπευθύνου είναι γενική εποπτεία για την εύρυθμη λειτουργία των εγκαταστάσεων, την κατοχή των κλειδιών της πόρτας εισόδου – εξόδου, την ενημέρωση των αντίστοιχων Υπηρεσιών του Δήμου δηλαδή, της Δ/νσης Τεχνικών Υπηρεσιών και της Διεύθυνση Περιβάλλοντος και Αγροτικής Παραγωγής, για τυχόν βλάβες, ζημίες ή προβλήματα ορθής λειτουργίας των οργάνων, των δαπέδων καθώς και της καθαριότητας και γενικότερα του ευπρεπισμού του χώρου των παιδικών χαρών.

**ΑΡΘΡΟ 7ο**

**ΑΣΤΥΝΟΜΕΥΣΗ ΛΕΙΤΟΥΡΓΙΑΣ-ΦΥΛΑΞΗ ΤΩΝ ΠΑΙΔΙΚΩΝ ΧΑΡΩΝ**

Με ευθύνη του Δήμου λαμβάνονται μέτρα για τη φύλαξη των παιδικών χαρών είτε µε περιοδικούς ελέγχους από τη Δημοτική Αστυνομία (δυνάμει του Ν.3731/2008 καθώς και του Οργανισμού Εσωτερικής Υπηρεσίας του Δήμου) σε συνεργασία µε την Ελληνική Αστυνομία, είτε οργανώνοντας εθελοντικές οργανώσεις, είτε µε οποιοδήποτε άλλο πρόσφορο μέσο.

Ο Δήμος έχει έννομο συμφέρον να φροντίζει για την προστασία των εγκαταστάσεών του, καθώς η αρμοδιότητα αυτή προκύπτει από τις διατάξεις του Κώδικα Δήμων και Κοινοτήτων. Οι περιφραγμένες, πιστοποιημένες παιδικές Χαρές των οποίων οι είσοδοι κλειδώνουν µετά τη λήξη του ωραρίου λειτουργίας τους, ώστε να εμποδίζεται η είσοδος του κοινού σε αυτές, εξομοιώνονται προς Δημοτικά κτίρια κατά το χρονικό διάστημα που παραμένουν κλειστές. Ο Δήμος, ως υπεύθυνος επεξεργασίας προσωπικών δεδομένων οφείλει, να λάβει κάθε αναγκαίο μέτρο για την ικανοποίηση του σκοπού που επιδιώκει, δηλαδή της προστασίας των εγκαταστάσεών του (ενδεικτικά αναφέρονται: διόρθωση περιφράξεων, ασφαλές κλείδωμα εγκαταστάσεων εκτός ωραρίου, φωτισμός κατά τις νυχτερινές ώρες, λειτουργία 24ωρου τηλεφωνικού κέντρου παραπόνων/καταγγελιών, προώθηση του εθελοντισμού κλπ.).

**ΑΡΘΡΟ 8ο**

**ΩΡΑΡΙΟ ΛΕΙΤΟΥΡΓΙΑΣ ΤΩΝ ΠΑΙΔΙΚΩΝ ΧΑΡΩΝ**

ΧΕΙΜΕΡΙΝΟ ΩΡΑΡΙΟ Καθημερινά**: 09:00-15:00 & 17:30-20:30**

ΘΕΡΙΝΟ ΩΡΑΡΙΟ Καθημερινά**: 08:00-15:00 & 17:30-21:00**

Η χειμερινή περίοδος διαρκεί από την 1η Οκτωβρίου έως την 31η Μαρτίου, ενώ η θερινή από την 1η Απριλίου έως την 30η Σεπτεμβρίου κατά τα οριζόμενα στην υπ’ αριθµ. 3 Αστυνομική Διάταξη/1996 (ΦΕΚ Β15). Υπεύθυνος για την τήρηση του ωραρίου λειτουργίας είναι ο υπεύθυνος λειτουργίας της κάθε παιδικής χαράς ο οποίος είναι αρμόδιος και για τα κλειδιά των χώρων.

Εξαιρούνται ως προς την υποχρέωση τήρησης του παραπάνω ωραρίου οι παιδικές χαρές που βρίσκονται σε αυλές σχολικών συγκροτημάτων. Το ωράριο λειτουργίας των παιδικών χαρών αυτών περιορίζεται κατά τις ώρες λειτουργίας των σχολικών μονάδων και μόνο. Η χρήση των παιδικών χαρών που βρίσκονται σε αυλές σχολικών συγκροτημάτων περιορίζεται στους μαθητές του οικείου σχολικού συγκροτήματος.

**ΑΡΘΡΟ 9ο**

**ΚΑΘΑΡΙΟΤΗΤΑ ΚΑΙ ΕΥΠΡΕΠΙΣΜΟΣ ΤΩΝ ΠΑΙΔΙΚΩΝ ΧΑΡΩΝ**

Η Διεύθυνση Περιβάλλοντος και Αγροτικής Παραγωγής του Δήμου είναι αρμόδια για την καθαριότητα και ευπρεπισμό των χώρων, το άδειασμα των κάδων απορριµµάτων και τη συντήρηση των χώρων πρασίνου εντός των παιδικών χαρών. Ο υπεύθυνος λειτουργίας των παιδικών χαρών σε περίπτωση που διαπιστώσει προβλήματα µε την καθαριότητα και τον ευπρεπισμό των χώρων οφείλει µε κάθε πρόσφορο μέσο να ενημερώσει την αρμόδια υπηρεσία για να ενεργήσει άμεσα.

**ΑΡΘΡΟ 10ο**

**ΣΥΝΤΗΡΗΣΗ ΤΩΝ ΠΑΙΔΙΚΩΝ ΧΑΡΩΝ**

Η συντήρηση των παιδικών χαρών του Δήμου θα γίνεται σε τρία στάδια:

**Στάδιο 1ο:** Ο υπεύθυνος λειτουργίας των παιδικών χαρών θα τηρεί βιβλίο ελέγχου - συμβάντων στο οποίο θα καταγράφονται οι τυχόν βλάβες. Ο έλεγχος αφορά στην κατάσταση του εξοπλισμού της παιδικής χαράς, την κατάσταση του δαπέδου ασφαλείας ή του υλικού πτώσης, την κατάσταση της περίφραξης, το χώρο περιμετρικά από την παιδική χαρά, την καθαριότητα του χώρου και τον εξοπλισμό της παιδικής χαράς, την τήρηση των αποστάσεων ανάμεσα στον εξοπλισμό και το έδαφος, τυχόν εκτεθειμένες θεμελιώσεις και αιχμηρά άκρα, τμήματα εξοπλισμού που τυχόν λείπουν, τη δομική αρτιότητα και την υπερβολική φθορά κινουμένων ή µη τμημάτων, την υδραυλική εγκατάσταση, την εγκατάσταση φωτισμού. Σε περίπτωση διαπίστωσης εξοπλισμού της παιδικής χαράς που κρίνεται ότι δύναται να φέρει σε κίνδυνο την ασφάλεια των παιδιών µεριµνά µε το αρμόδιο συνεργείο του Δήμου, να τίθεται ο εν λόγω εξοπλισμός εκτός λειτουργίας έως ότου επισκευαστεί, προβαίνει στην κατάλληλη σήμανση και απομόνωση του εξοπλισμού προκειμένου να διασφαλίζεται συνεχώς η ασφαλής παραμονή των παιδιών στην παιδική χαρά και φροντίζει για την άμεση αντικατάστασή του εάν η επισκευή είναι αδύνατη. Εάν ένα µόνο τμήμα του εξοπλισμού είναι προς αντικατάσταση θα πρέπει τα υπάρχοντα τμήματα να εξακολουθούν να είναι λειτουργικά και ασφαλή σύμφωνα µε τις απαιτήσεις ασφαλείας των προτύπων άλλως να τίθεται εκτός λειτουργίας το σύνολο του εξοπλισμού.

**Στάδιο 2ο:** Η Διεύθυνση Τεχνικών Υπηρεσιών του Δήμου µε συνεργείο της Διεύθυνσης Περιβάλλοντος και Αγροτικής Παραγωγής του Δήμου προβαίνουν κάθε μήνα νωρίτερα και όχι πάνω από τρίμηνο σε περιοδικό προληπτικό έλεγχο και συντήρηση του συνόλου των παιδικών χαρών του Δήμου Χερσονήσου.

Κατά την διάρκεια του ελέγχου:

* Ελέγχονται και θεωρούνται τα βιβλία πρωτοκόλλου ελέγχου,
* Ελέγχονται τα βιβλία κατασκευαστή για κάθε εξοπλισµό αναφορικά για την ορθή τήρηση των οδηγιών του φακέλου περιοδικής συντήρησης του εξοπλισµού,
* Γίνεται οπτικός και λειτουργικός έλεγχος του εξοπλισµού και των επί µέρους εξαρτηµάτων (κουζινέτων, αρθρωτών τµηµάτων),
* Γίνεται οπτικός και λειτουργικός έλεγχος των δαπέδων ασφαλείας του υλικού πτώσης, των θεµελιώσεων των οργάνων και της στήριξής τους,
* Γίνεται οπτικός και λειτουργικός έλεγχος της κατάστασης του αστικού εξοπλισµού και των λοιπών εγκαταστάσεων των παιδικών χαρών (περίφραξη, ύδρευση, φωτισμός, ράμπες πρόσβασης ΑµεΑ, κ.λπ.),
* Γίνεται μικρής κλίμακας προληπτική συντήρηση του εξοπλισμού (λίπανση αρθρωτών τμημάτων, βίδωμα τμημάτων του εξοπλισμού που τείνουν να αποκολληθούν και της πάκτωσης του εξοπλισμού).
* Σε περίπτωση που διαπιστωθεί βλάβη του εξοπλισμού που δε δύναται να επισκευαστεί από τα συνεργεία του Δήμου κατά τη διάρκεια του ελέγχου λαμβάνεται µέριµνα για την απομόνωση του εξοπλισμού µε κατάλληλη σήμανση και τίθεται εκτός λειτουργίας μέχρι την επισκευή του από ειδικευμένο προσωπικό προκειμένου να διασφαλίζεται συνεχώς η ασφαλής παραμονή των παιδιών στη παιδική χαρά.

**Στάδιο 3ο:** Με µέριµνα της Δημοτικής Αρχής ανατίθεται σε ειδικευμένο συνεργείο η συντήρηση του συνόλου των παιδικών χαρών του Δήμου Χερσονήσου προκειμένου ο εξοπλισμός των παιδικών χαρών να επανέλθει στο επίπεδο λειτουργίας και ασφάλειας που είχε κατά το στάδιο της αρχικής εγκατάστασής του καθώς και του ελέγχου που πραγματοποιήθηκε από αναγνωρισμένο φορέα ελέγχου. Η συντήρηση του εξοπλισμού των παιδικών χαρών θα διενεργείται σύμφωνα µε τα πρότυπα ΕΛΟΤ ΕΝ 1176-7 ή ισοδύναμα αυτών λαμβάνοντας υπ’ όψιν τις οδηγίες του κατασκευαστή και τη συχνότητα χρήσης του εξοπλισμού.

**ΑΡΘΡΟ 11ο**

**ΤΗΡΗΣΗ ΒΙΒΛΙΟΥ ΕΛΕΓΧΟΥ-ΣΥΜΒΑΝΤΩΝ ΠΑΙΔΙΚΩΝ ΧΑΡΩΝ**

Ο υπεύθυνος λειτουργίας των παιδικών χαρών, θα τηρεί βιβλίο ελέγχου-συμβάντων, στο οποίο θα καταγράφονται αναλυτικά οι συνθήκες τυχόν ατυχημάτων παρατηρήσεις ή παράπονα χρηστών.

**ΑΡΘΡΟ 12ο**

**ΠΙΣΤΟΠΟΙΗΣΗ ΚΑΤΑΛΛΗΛΟΤΗΤΑΣ ΛΕΙΤΟΥΡΓΙΑΣ ΠΑΙΔΙΚΩΝ ΧΑΡΩΝ**

Με µέριµνα της Διεύθυνσης Τεχνικών Υπηρεσιών του Δήμου τηρείται φάκελος για κάθε παιδική χαρά που λειτουργεί στο Δήμο Χερσονήσου. Ο φάκελος αυτός περιέχει στοιχεία αποτύπωσης του χώρου της παιδικής χαράς, διάγραµµα εξοπλισμού, τεχνική έκθεση µηχανικού για τη περιγραφή της παιδικής χαράς, πιστοποιητικό καταλληλόλητας από διαπιστευμένο φορέα του άρθρου 11 της υπ’ αρίθµ. 28492/18-05-2009 Υ.Α. Η Διεύθυνση Τεχνικών Υπηρεσιών του Δήμου είναι αρμόδια για την έγκαιρη επικαιροποίηση της έκδοσης πιστοποιητικού καταλληλόλητας των υφιστάμενων παιδικών χαρών του Δήμου Χερσονήσου, καθώς και για την αδειοδότηση των νέων παιδικών χαρών. Σε περίπτωση που υφιστάμενη παιδική χαρά κριθεί µη κατάλληλη από την Επιτροπή Ελέγχου Παιδικών χαρών του άρθρου 9 της υπ’ αρίθµ. 28492/18-05-2009 Υ.Α τότε µε µέριµνα του υπεύθυνου λειτουργίας της παιδικής χαράς, λαμβάνονται μέτρα για την άμεση διακοπή λειτουργίας µε τη σφράγιση της παιδικής χαράς, τοποθετώντας την απαραίτητη προειδοποιητική σήμανση.

**ΑΡΘΡΟ 13ο**

**ΠΑΡΑΧΩΡΗΣΗ ΧΩΡΩΝ ΠΑΙΔΙΚΗΣ ΧΑΡΑΣ**

Απαγορεύεται η παραχώρηση ή εκμίσθωση οποιουδήποτε χώρου παιδικής χαράς ή εξοπλισμού αυτής σε σωματείο, φορέα, φυσικό ή νομικό πρόσωπο ιδιωτικού ή δημοσίου δικαίου.

**ΑΡΘΡΟ 14ο**

**ΥΠΟΧΡΕΩΣΕΙΣ ΧΡΗΣΤΩΝ ΠΑΙΔΙΚΩΝ ΧΑΡΩΝ – ΕΠΙΒΟΛΗ ΠΡΟΣΤΙΜΩΝ**

Κάθε χρήστης (ανήλικα παιδιά και συνοδοί αυτών) των εγκαταστάσεων των παιδικών χαρών του Δήμου Χερσονήσου οφείλει να:

1. τηρεί τους όρους του παρόντος κανονισμού,
2. τηρεί το ωράριο λειτουργίας,
3. μην αφήνει ανοιχτή τη βρύση της παιδικής χαράς,
4. μην προκαλεί́ εσκεμμένα φθορές ή καταστροφές στις εγκαταστάσεις και τα όργανα που χρησιμοποιεί,
5. μη φέρει στους χώρους τροχήλατα οχήματα (ποδήλατα, πατίνια, κλπ.), εκτός από μικρά ποδηλατάκια και πατίνια παιδιών έως 6 ετών,
6. να μην προβαίνει σε χρήση μπάλας εντός του χώρου της παιδικής χαράς (μπάλες μπάσκετ, ποδοσφαίρου, βόλεϊ κλπ.),
7. έχει κόσμια συμπεριφορά προς όλους,
8. υπακούει στις συστάσεις του υπευθύνου λειτουργίας των παιδικών χαρών και λοιπών ως άνω χώρων ή του προσωπικού που ορίζεται για το σκοπό αυτό,
9. ειδικώς για τον χώρο των παιδικών χαρών, το κάπνισμα σε κάθε μορφή και η κατανάλωση αλκοολούχων ποτών δεν επιτρέπεται,
10. μη χρησιμοποιεί πάνω από ένα άτομο την κάθε κούνια,
11. μην απορρίπτει σκουπίδια σε χώρους εκτός των δοχείων απορριμμάτων,
12. να μην εισέρχεται στον χώρο της παιδικής χαράς ή άλλου χώρου όταν αυτή είναι ασφαλισμένη, υπερπηδώντας την περίφραξη και
13. εφόσον είναι ενήλικας, να μην εισέρχεται στο χώρο της παιδικής χαράς εάν δεν συνοδεύει παιδιά.

Σε περίπτωση που ο χρήστης δεν συμμορφώνεται µε τις διατάξεις του Κανονισμού Λειτουργίας των παιδικών χαρών, αναφορικά µε την ορθή χρήση των εγκαταστάσεων και του εξοπλισμού και έχει ανάρμοστη συμπεριφορά, ο υπεύθυνος λειτουργίας έχει το δικαίωμα να καλέσει την Ελληνική ή τη Δημοτική Αστυνομία για την τήρηση της τάξης και την εφαρμογή κάθε νόμιμης διαδικασίας.

Υπεύθυνος για τη βεβαίωση των φθορών και την τήρηση της συγκεκριμένης διαδικασίας είναι ο υπεύθυνος της λειτουργίας των παιδικών χαρών.

Για τη μη τήρηση των παραπάνω υποχρεώσεων των χρηστών επιβάλλονται από το Δήμο τα παρακάτω πρόστιμα:

1. Για την παράγραφο 1, του άρθρου 14, πρόστιμο 20 € στον κηδεμόνα ή τον παραβάτη.
2. Για τις παραγράφους 3 & 4, του άρθρου 14, καταβάλλονται τα έξοδα αποκατάστασης των φθορών και πρόστιμο 200 € στον παραβάτη ή τον έχοντα την γονική μέριμνα του ανηλίκου.
3. Για την παράγραφο 5 και 6, του άρθρου 14, πρόστιμο 20 € στον παραβάτη ή τον έχοντα την γονική μέριμνα του ανηλίκου.
4. Για την παράγραφο 9, του άρθρου 14, πρόστιμο 50 € στον παραβάτη ή τον έχοντα την γονική μέριμνα του ανηλίκου.
5. Για την παράγραφο 10, του άρθρου 14, πρόστιμο 20 € στον παραβάτη ή τον έχοντα τη γονική μέριμνα του ανηλίκου.
6. Για τις παραγράφους 11 και 12, του άρθρου 14, πρόστιμο 100 € στον παραβάτη ή τον έχοντα τη γονική μέριμνα του ανηλίκου.
7. Για την παράγραφο 13, του άρθρου 14, πρόστιμο 100 € στον παραβάτη.
8. Για το άρθρο 13, πρόστιμο για την άνευ αδείας διενέργεια οιασδήποτε εκδήλωσης από το Δήμο 300 €.

Σε περίπτωση ανηλίκου παραβάτη, ο συνοδός ενήλικας που δεν έχει τυχόν την γονική μέριμνα υποχρεούται να γνωρίσει στο αρμόδιο όργανο ελέγχου τα στοιχεία των εχόντων την γονική μέριμνα του ανηλίκου.

Ο χρήστης στον οποίο βεβαιώνεται η παράβαση έχει το δικαίωμα να εκφράσει εγγράφως τις αντιρρήσεις του προς το Δημοτικό Συμβούλιο και η αρμόδια υπηρεσία του Δήμου οφείλει να τον ενημερώσει εγγράφως για τη συζήτηση της υπόθεσής του στο Δημοτικό Συμβούλιο. Η παράληψή της ενημέρωσής του από τη Διοίκηση επιφέρει την ακυρότητα της διαδικασίας. Σε περίπτωση που ο χρήστης, στον οποίο βεβαιώνεται η παράβαση είναι ανήλικος, η ευθύνη της αποζημίωσης για την άμεση αποκατάσταση της ζημιάς μεταβιβάζεται στον συνοδό ενήλικα ή τον έχοντα την γονική ευθύνη του ανηλίκου.

**ΑΡΘΡΟ 15**

**ΤΕΛΙΚΕΣ ΔΙΑΤΑΞΕΙΣ**

Κάθε θέμα που θα προκύπτει και θα αφορά στη λειτουργία των παιδικών χαρών του Δήμου Χερσονήσου, και δεν περιλαμβάνεται στον παρόντα κανονισμό, θα ρυθμίζεται µε απόφαση του Δημοτικού Συμβουλίου. Επιμέρους διατάξεις, ή το σύνολο του παρόντος Κανονισμού, μπορεί να τροποποιηθεί από το Δημοτικό Συμβούλιο έπειτα από εισήγηση της Δημοτικής Επιτροπής του Δήμου Χερσονήσου.